Document ID: 32014D0880

KOMMISSIONENS GENNEMFØRELSESAFGØRELSE
af 26. november 2014
om de fælles specifikationer for infrastrukturregistret for jernbaner og om ophævelse af Kommissionens gennemførelsesafgørelse 2011/633/EU
(meddelt under nummer C(2014) 8784)
(EØS-relevant tekst)
(2014/880/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2008/57/EF af 17. juni 2008 om interoperabilitet i jernbanesystemet i Fællesskabet (1), særlig artikel 35, stk. 2, og
ud fra følgende betragtninger:
(1)
På baggrund af artikel 35 i direktiv 2008/57/EF vedtog Kommissionen gennemførelsesafgørelse 2011/633/EU (2).
(2)
På baggrund af anbefalingen fra Det Europæiske Jernbaneagentur (agenturet) er det nødvendigt at fastsætte yderligere fælles specifikationer for at gøre dataene i registrene lettere tilgængelige. Disse registre skal gøres tilgængelige for konsultation via en fælles computerbaseret brugergrænseflade, der udvikles og administreres af agenturet. Med bistand fra agenturet bør medlemsstaterne samarbejde om at sikre, at registrene er operationelle, indeholder alle data og er sammenkoblede.
(3)
Gennemførelsesafgørelse 2011/633/EU bør derfor ophæves.
(4)
Foranstaltningerne i denne beslutning er i overensstemmelse med udtalelse fra det udvalg, der er nævnt i artikel 29, stk. 1, i direktiv 2008/57/EF -
VEDTAGET DENNE AFGØRELSE:
Artikel 1
1. De fælles specifikationer for infrastrukturregistret for jernbaner, jf. artikel 35 i direktiv 2008/57/EF, er anført i bilaget til denne afgørelse.
2. Medlemsstaternes infrastrukturregistre skal gøres tilgængelige for konsultation via en fælles brugergrænseflade, der udvikles og administreres af agenturet.
3. Den i stk. 2 nævnte fælles brugergrænseflade skal være en webbaseret applikation, der letter adgangen til infrastrukturregistrenes data. Den skal være funktionsdygtig senest 15 dage efter anvendelsesdatoen anført i artikel 8.
Artikel 2
1. Hver medlemsstat skal sikre, at infrastrukturregistret foreligger i elektronisk form og opfylder de fælles specifikationskrav som nævnt i artikel 1 senest otte måneder efter anvendelsesdatoen.
2. Medlemsstaterne skal sikre, at deres infrastrukturregistre er sammenkoblede og forbundet til den fælles brugergrænseflade senest otte måneder, efter at grænsefladen tages i brug.
Artikel 3
Agenturet skal offentliggøre en vejledning om brugen af de fælles specifikationer for infrastrukturregistret senest 15 dage efter anvendelsesdatoen og skal holde den opdateret. Brugervejledningen skal indeholde en henvisning til de relevante bestemmelser i de tekniske specifikationer for interoperabilitet (TSI'er) for hver parameter, hvis det er relevant.
Artikel 4
Når fremskridt med udviklingen af TSI'er eller med gennemførelsen af infrastrukturregistret nødvendiggør dette, fremsætter agenturet en anbefaling om opdatering af de fælles specifikationer.
Artikel 5
1. Medlemsstaterne sikrer, at de fornødne data indsamles og indføres i deres infrastrukturregistre i overensstemmelse med stk. 2 til 6. De skal sikre, at disse data er pålidelige og opdaterede.
2. Data vedrørende infrastrukturanlæg for godskorridorer som defineret i bilaget til Europa-Parlamentets og Rådets forordning (EU) nr. 913/2010 (3) i den gældende udgave pr. 1. januar 2013 indsamles og indsættes i infrastrukturregistret senest ni måneder efter anvendelsesdatoen.
3. Data vedrørende infrastrukturanlæg, der tages i brug, efter at direktiv 2008/57/EF er trådt i kraft, men før anvendelsesdatoen for denne afgørelse, bortset fra de data, som er omhandlet i stk. 2, indsamles og indsættes i det nationale infrastrukturregister senest ni måneder efter denne dato.
4. Data vedrørende infrastrukturanlæg, der er sat i drift, før direktiv 2008/57/EF trådte i kraft, bortset fra data som omhandlet i stk. 2, indsamles og indsættes i det nationale infrastrukturregister i overensstemmelse med den nationale gennemførelsesplan, jf. artikel 6, stk. 1, senest den 16. marts 2017.
5. Data vedrørende privatejede sidespor, der er sat i drift, før direktiv 2008/57/EF trådte i kraft, indsamles og indføjes i infrastrukturregisteret i overensstemmelse med den nationale gennemførelsesplan, jf. artikel 6, stk. 1, senest den 16. marts 2019.
6. Data vedrørende jernbanenet, der ikke er omfattet af TSI'er, indsamles og indsættes i infrastrukturregistret i overensstemmelse med den nationale gennemførelsesplan, jf. artikel 6, stk. 1, senest den 16. marts 2019.
7. Data vedrørende infrastrukturanlæg, der tages i brug, efter at denne afgørelse træder i kraft, skal indføjes i infrastrukturregistret, så snart anlæggene tages i brug, og så snart den fælles brugergrænseflade tages i brug.
Artikel 6
1. Alle medlemsstater skal udarbejde en national plan samt en tidsplan for gennemførelsen af forpligtelserne i artikel 5. De skal oplyse om alle forsinkelser eller vanskeligheder, der måtte opstå i forbindelse med opfyldelsen af bestemmelserne i artikel 5, og Kommissionen forlænger i givet fald den fastsatte frist. Den nationale gennemførelsesplan forelægges Kommissionen senest seks måneder efter anvendelsesdatoen.
2. Alle medlemsstater skal udpege en enhed, der er ansvarlig for at oprette og opdatere det nationale infrastrukturregister, og oplyse Kommissionen om dette senest tre måneder efter anvendelsesdatoen.
Senest tre måneder efter datoen for underretningen, og derefter hver fjerde måned, skal disse enheder sende en statusrapport for gennemførelsen af infrastrukturregistreret til agenturet.
3. Agenturet skal koordinere, overvåge og støtte gennemførelsen af infrastrukturregistrene. Det skal bl.a. nedsætte en gruppe bestående af repræsentanter for de enheder, der har ansvaret for at oprette og opdatere infrastrukturregistrene samt for at koordinere gruppens arbejde. Agenturet aflægger regelmæssigt rapport til Kommissionen om fremskridtene med gennemførelsen af denne afgørelse.
Artikel 7
Gennemførelsesafgørelse 2011/633/EU ophæves fra anvendelsesdatoen fastsat i artikel 8.
Artikel 8
Denne afgørelse anvendes fra den 1. januar 2015.
Artikel 9
Denne afgørelse er rettet til medlemsstaterne og Det Europæiske Jernbaneagentur.
Udfærdiget i Bruxelles, den 26. november 2014.

Labels: 7
12
8